Summit o pomoći žrtvama tsunamija (9/1/05) - 2005-01-09
Annan: Ne treba dozvoliti da za tsunamijem uslijedi drugi val smrti koje se mogu spriječiti
Predstavnici više od dvadeset zemalja, uključujući Sjedinjene Države, Britaniju, Francusku i Njemačku, te članice Udruge zemalja jugoistočne Azije, održali su u Džakarti u Indoneziji sastanak posvećen oblicima pomoći za zemlje pogođene razornim tsunamijima 26. prosinca prošle godine. Domaćin ovog skupa bio je indonezijski predsjednik Susilo Bambang Yudhoyono. "Ovo je inicijativa prijateljskih zemalja usmjerena na mobiliziranje globalnih sredstava za pomoć zemljama pogođenim potresom i tsunamijima," rekao je. Razorni plimni valovi izazvani potresom najteže su pogodili Indoneziju, Šri Lanku, Tajland i Indiju. Više od 150 tisuća ljudi je poginulo, a milijuni ljudi ostali su bez krova nad glavom, te bez hrane i pitke vode. Na summitu u Džakarti dogovoreno je da će Ujedinjeni narodi koordinirati humanitarne operacije. Glavni tajnik Ujedinjenih naroda Kofi Annan izjavio je da zemlje moraju spriječiti "da za tsunamijem uslijedi drugi val smrti od uzroka koji se mogu spriječiti," kao što su kolera, tifus i dizenterija. "Zajedno," rekao je Annan, "možemo spriječiti te nove valove." "Da bismo zaštitili maksimalni broj života, te vratili dostojanstvo i nadu žrtvama, naša pomoć mora biti dobro koordinirana i stići na vrijeme," izjavio je Annan. Vlade su do sada obećale izdvojiti gotovo tri milijarde dolara za zemlje pogođene tsunamijima. Britanija, Francuska i Njemačka također su predložile ublažavanje dugova i obećale izdvojiti do tri milijarde dolara godišnje za zajmove za obnovu. Neki stručnjaci procjenjuju da će ukupni troškovi obnove pogođenih područja iznositi do četrnaest milijardi dolara. Sjedinjene Države obvezale su se izdvojiti 350 milijuna dolara, te su u regiju već uputile 1.300 vojnika i četrnaest brodova. Državni tajnik Colin Powell izjavio je da Sjedinjene Države ubrzavaju humanitarne operacije. "Jedna od stvari, koja nas brine, a o kojoj smo razgovarali, jest potreba da se osigura adekvatan broj letova. Mislim da možemo povećati broj slijetanja zrakoplova s humanitarnim potrepštinama u pogođena područja," kazao je Powell. Predsjednik George Bush naglasio je da će Sjedinjene Države učiniti sve što treba da bi pomogle u oporavku zemalja poharanim tsunamijima.